***proiect***

**LEGEA**

**cu privire la energetică**

Parlamentul adoptă prezenta lege organică.

**Capitolul I**

**DISPOZIŢII GENERALE**

**Articolul 1.** Noţiuni principale

În sensul prezentei legi, se utilizează următoarele noţiuni principale:

*consumator* – consumator angro sau consumator final de energie, de gaze naturale sau de alte resurse energetice;

*consumator angro* - persoană fizică întreprinzător individual sau persoană juridică care procură energie electrică, gaze naturale în scopul revînzării acestora în interiorul sau în exteriorul sistemului electroenergetic, al sistemului de gaze naturale, în care este stabilită;

*consumator casnic* - persoana fizică ce procură energie, gaze naturale pentru propriile necesităţi casnice, cu excepţia utilizării acestora în scopuri comerciale, pentru desfășurarea activităţilor de întreprinzător sau profesionale;

*consumator final* – consumator casnic şi consumator noncasnic, care procură energie, gaze naturale pentru consum propriu;

*consumator noncasnic* - persoana fizică sau juridică ce procură energie, gaze naturale în alte scopuri decît pentru propriile necesități casnice;

*distribuitor de energie termică* - întreprindere energetică, titular de licenţă pentru distribuţia energiei termice, care dispune de reţele termice de distribuţie, îndeplineşte funcţii de distribuţie a energiei termice şi care este responsabilă de exploatarea, de întreţinerea, de retehnologizarea, de modernizarea şi de dezvoltarea reţelelor termice;

*echipament de măsurare* - aparat sau sistem destinat pentru măsurarea cantității de energie de gaze naturale sau de alte resurse energetice produse, exportate, importate, transportate, distribuite, furnizate şi/sau vîndute, care este legalizat şi verificat metrologic;

*energetică* - ramură a economiei naționale care include sectoarele electroenergetic, termoenergetic, de gaze naturale, de produse petroliere şi de combustibil solid;

energie - energia electrică şi energia termică;

*întreprindere energetică* - persoană fizică întreprinzător individual sau persoană juridică ce desfăşoară cel puţin una din activităţile, reglementate prin Legea cu privire la energia electrică, Legea cu privire la gazele naturale, Legea cu privire la energia termică şi promovarea cogenerării, Legea energiei regenerabile şi prin Legea privind piaţa produselor petroliere (în continuare legi speciale sectoriale);

*obiective energetice* – instalații, inclusiv centrale electrice, centrale termice, rețele, utilaje, mecanisme, echipamente şi aparate utilizate pentru explorarea, extragerea, rafinarea, producerea, stocarea, transportul sau distribuţia a resurselor energetice şi/sau a energiei;

*operator de sistem* – operator al sistemului de transport, operator al sistemului de distribuție a energiei electrice, a gazelor naturale, care deţine licență pentru desfăşurarea activităţii respective, în conformitate cu Legea cu privire la energia electrică şi Legea cu privire la gazele naturale;

*resurse energetice* - totalitate a purtătorilor de energie, inclusiv resursele naturale şi/sau produsele obținute prin procesarea acestora, utilizați pentru producerea energiei , în industrie, în transport, în agricultură, în alte sectoare ale economiei, în sectorul rezidenţial, precum şi în alte sectoare terţiare.

**Articolul 2.** Scopul prezentei legi

Scopul prezentei legi constă în crearea unui cadru juridic necesar pentru organizarea, pentru reglementarea, pentru asigurarea funcţionării eficiente şi sigure a sectoarelor energeticii şi pentru monitorizarea acestora, pentru instituirea de premise necesare aprovizionării cu resurse energetice, cu energie în condiţii de accesibilitate, disponibilitate, fiabilitate, continuitate, competitivitate, calitate şi transparenţă, precum şi pentru promovarea concurenţei pe pieţele energeticii.

**Articolul 3.** Obiectul prezentei legi

(1) Prezenta lege:

a) creează cadrul juridic necesar pentru desfășurarea activităților în sectoarele energeticii;

b) stabileşte raporturile juridice dintre întreprinderile energetice şi consumatori, utilizatori de sistem, precum şi dintre întreprinderile energetice şi autorităţile administraţiei publice centrale, autoritatea publică centrală de reglementare, alte autorităţi sau organe de stat, autorităţile administraţiei publice locale, precum şi raporturile juridice dintre întreprinderile energetice;

c) creează condiţiile necesare pentru limitarea activităţii monopoliste, pentru liberalizarea pieţelor energeticii, precum şi pentru dezvoltarea concurenţei pe pieţele energeticii;

d) instituie principiile de bază pentru asigurarea consumatorilor cu energie şi resurse energetice de calitate, în condiţii echitabile, transparente şi nediscriminatorii;

e) creează cadrul juridic necesar pentru asigurarea securității energetice a ţării.

(2) Sub incidenţa prezentei legi cad:

a) organizarea şi funcţionarea autorităţii publice centrale de reglementare;

b) supravegherea energetică de stat;

c) organizarea şi desfăşurarea activităţilor în sectoarele energeticii;

d) evidenţa energiei şi a resurselor energetice;

e) securitatea şi protecţia obiectivelor energetice;

f) protecţia drepturilor consumatorilor.

**Capitolul II**

**FUNCŢII ADMINISTRATIVE. SUPRAVEGHEREA ENERGETICĂ DE STAT.**

**Articolul 4.** Competența Guvernului.

1. Pentru a asigura funcționarea şi dezvoltarea sectoarelor energeticii, Guvernul:
2. stabilește politica de stat în sectoarele energeticii şi direcțiile prioritare de dezvoltare ale acestora;
3. aprobă strategia energetică şi balanţa energetică a statului, precum şi programele de dezvoltare a sectoarelor energeticii;
4. asigură crearea premiselor şi a condițiilor necesare pentru dezvoltarea şi funcționarea durabilă a sectoarelor energeticii;
5. asigură securitatea energetică a statului;
6. aprobă Planul de acțiuni pentru situații excepționale în sectoarele energeticii;
7. stabilește şi asigură menținerea cantităților minime obligatorii a stocurilor de combustibili;
8. promovează interesele sectoarelor energeticii pe plan internațional.
9. În contextul îndeplinirii funcțiilor stabilite în alineatul (1) din prezentul Articol, Guvernul promovează cooperarea regională şi internaţională în sectoarele energeticii.

**Articolul 5.** Atribuțiile organului central de specialitate al administraţiei publice în domeniul energeticii

Atribuțiile organului central de specialitate al administrației publice în domeniul energeticii sînt următoarele :

a) elaborarea şi promovarea politicii de stat în domeniul energeticii;

b) elaborarea strategiei energetice şi a balanţei energetice a statului, a concepţiei şi a programelor de stat de dezvoltare a energeticii;

 c) elaborarea şi promovarea actelor legislative şi normative ce reglementează sectoarele energeticii, inclusiv în contextul armonizării legislaţiei naţionale cu cea a Uniunii Europene;

d) monitorizarea implementării strategiei energetice, a programelor de dezvoltare şi de investiţii în energetică aprobate de Guvern, precum monitorizarea implementării actelor legislative şi normative ce reglementează sectoarele energeticii;

e) asigurarea securităţii energetice a statului prin monitorizarea și coordonarea procesului de dezvoltare și de buna funcționare a obiectivelor energeticii;

f) promovarea, în limitele competenței, a relațiilor internaționale în sectoarele energeticii, inclusiv în legătură cu procurările strategice de resurse energetice, atragerea investiţiilor, extinderea interconexiunilor şi integrarea pieţelor din sectoarele energeticii ale Republicii Moldova în cadrul piețelor regionale şi internaţionale;

g) administrarea proprietăţii de stat în energetică;

h) stimularea concurenţei şi limitarea activităţii monopoliste în sectoarele energeticii.

**Articolul 6.** Atribuţiile autorităţilor administraţiei publice locale

(1) Autorităţile administraţiei publice locale contribuie la asigurarea fiabilă şi eficientă a consumatorilor din localitate cu energie şi resurse energetice.

(2) De competenţa autorităţilor administraţiei publice locale este:

a) construirea obiectivelor energetice cu destinaţie locală, soluţionarea problemelor privind alocarea terenurilor  pentru construcţia şi exploatarea obiectivelor energetice;

b) transmiterea operatorilor de sistem, distribuitorilor de energie termică în folosinţă, cu titlul gratuit, a terenurilor necesare construcţiei şi amplasării reţelelor electrice de transport şi de distribuţie a energiei electrice, a reţelelor de transport şi de distribuţie a gazelor naturale şi a reţelelor termice;

c) alocarea de resurse financiare din bugetele locale pentru dezvoltarea sistemului de aprovizionare a consumatorilor din localitate cu energie şi resurse energetice;

d) coordonarea lucrărilor de lichidare a consecințelor situațiilor excepționale la obiectivele energetice;

e) acordarea, în limitele bugetelor locale, de compensații consumatorilor pentru achitarea plaților pentru energie şi resurse energetice din localitate.

**Articolul 7.** Supravegherea energetică de stat și supravegherea tehnică de stat în domeniul securității industriale

(1) Supravegherea energetică de stat se asigură de organul supravegherii energetice de stat. Condiţiile de organizare şi de funcţionare, precum şi bugetul organului supravegherii energetice de stat, se aprobă prin hotărâre de Guvern. .

(2) Organul supravegherii energetice de stat exercită controlul asupra respectării regulamentelor, a normelor, a documentelor normativ-tehnice şi a regulilor de securitate în legătură cu construirea, echiparea, exploatarea şi funcţionarea obiectivelor energetice, inclusiv a instalaţiilor consumatorilor, precum şi îndeplineşte alte funcţii stabilite în prezenta lege şi în legile speciale sectoriale.

(3) Activitatea organului supravegherii energetice de stat se finanţează din mijloacele ce se includ în tariful pentru serviciul de transport al energiei electrice.

(4) Controlul şi supravegherea tehnică de stat în domeniul securităţii industriale se efectuează de organul de control și supraveghere tehnica de stat în modul și limitele stabilite în Legea privind securitatea industrială a obiectelor industriale periculoase.

**Articolul 8.** Limitele efectuării controlului şi drepturile de bază ale organului supravegherii energetice de stat

(1) Organul supravegherii energetice de stat va efectua controlul asupra:

a) respectării de către producători, de către operatorii de sistem, din sectorul electroenergetic, de către distribuitorii de energie termică şi de către consumatori finali a normelor de amenajare a rețelelor electrice, a instalaţiilor electrice şi termice, a regulamentelor de exploatare a rețelelor electrice şi termice, a instalaţiilor electrice şi termice, a normelor de securitate tehnică în procesul utilizării rețelelor electrice şi termice, a instalaţiilor electrice şi termice, a documentelor normativ-tehnice privind calitatea energiei electrice şi termice, precum şi a altor instrucţiuni şi documente normativ-tehnice stabilite prin legi;

b) efectuării testărilor şi încercărilor periodice ale rețelelor, ale instalaţiilor electrice şi termice ce aparțin agenţilor economici, în conformitate cu normele în vigoare stabilite prin legi;

c) centralelor electrice şi termice şi a rețelelor electrice și termice noi sau reconstruite în scopul determinării corespunderii lor cu normele în vigoare stabilite prin legi;

d) corespunderii instalațiilor electrice şi termice ale consumatorilor finali, noi sau reconstruite, cu normele de amenajare şi alte documente normativ-tehnice în vigoare stabilite prin legi şi va emite actele de dare în exploatare a acestor instalații;

e) respectării cerințelor documentelor normativ-tehnice în vigoare la emiterea avizelor de racordare a noilor instalații electrice şi termice ale consumatorilor finali la rețelele electrice de transport și de distribuție şi, respectiv, la reţelele termice.

(2) Organul supravegherii energetice de stat este în drept:

a) să se adreseze în instanţa de judecată pentru a solicita sistarea procesul de fabricare a echipamentului electrotehnic de către agenții economici în cazul în care condițiile tehnice nu corespund normelor în vigoare stabilite prin legi;

b) să emită prescripții obligatorii spre executare pentru proprietarii şi gestionarii de instalaţii electrice şi termice în vederea excluderii abaterilor de la regulamentele, instrucţiunile şi normativele în vigoare stabilite prin legi privind întreţinerea, deservirea, exploatarea lor, precum şi a celor ce țin de utilizarea energiei electrice şi termice;

c) să ceară de la proprietarii şi gestionarii instalaţiilor electrice şi termice deconectarea imediată a instalaţiilor electrice şi termice a căror stare tehnică poate provoca avarii, incendii, explozii sau poate pune în pericol viaţa oamenilor;

d) să aibă acces la rețelele electrice şi termice, la instalaţiile electrice şi termice ale persoanelor fizice şi juridice, indiferent de apartenenţa lor departamentală şi tipurile de proprietate, doar în cazurile prevăzute în mod expres de lege;

e) să emită prescripţii obligatorii pentru agenţii economici privind suspendarea activităţii persoanelor neatestate şi a celor care încalcă regulile şi normele de securitate la executarea lucrărilor în rețelele, instalaţiile electrice şi termice;

f) să ceară operatorilor de sistem din sectorul electroenergetic şi distribuitorilor de energie termică sistarea transportului, distribuţiei energiei electrice, a energiei termice consumatorilor în cazul în care nerespectarea prevederilor documentelor normativ-tehnice în vigoare prevăzute de lege privind organizarea lucrărilor şi protecţia muncii la deservirea şi exploatarea instalaţiilor electrice şi termice poate provoca avarii, incendii sau electrocutări, iar prescripţiile inspectorilor nu sînt executate;

g) să participe, în modul stabilit, la examinarea circumstanţelor şi cauzelor avariilor, incendiilor şi electrocutărilor provocate de instalaţiile electrice şi termice;

h) să primească de la agenţii economici, pentru examinare operativă, documente şi informaţii referitoare la respectarea cerinţelor regulamentelor şi a normelor de amenajare, deservire şi exploatare a instalaţiilor, centralelor şi reţelelor electrice şi termice;

i) să se adreseze în instanţa de judecată pentru a solicita sistarea producerii sau montării utilajului, a rețelelor, a instalaţiilor electrice și termice a căror exploatare poate provoca avarii, incendii sau electrocutări;

j) să antreneze, în caz de necesitate, specialişti de la instituţiile ştiinţifice şi cele de proiectare, de la alte organizaţii în efectuarea expertizelor şi prezentarea concluziilor referitoare la problemele ce ţin de competenţa organului supravegherii energetice de stat;

k) să aplice, în modul stabilit de lege, sancţiuni proprietarilor şi gestionarilor rețelelor electrice şi termice, instalaţiilor electrice şi termice care nu execută prescripţiile emise pentru evitarea avariilor, incendiilor şi electrocutărilor ce pot fi provocate de instalaţiile în cauză;

l) să efectueze controlul tehnic anual al rețelelor electrice şi termice, al instalaţiilor electrice şi termice ale agenţilor economici în scopul prevenirii avariilor, incendiilor şi electrocutărilor.

(3) În cazul unui pericol iminent de avarii, incendii sau electrocutări, organul supravegherii energetice de stat este în drept să dispună sistarea activităţilor prevăzute la aliniatul (2) lit. a) şi lit. i), imediat, cu adresarea ulterioară în instanţa de judecată. Adresarea în instanţă trebuie să se facă în termen de 3 zile lucrătoare. În caz de nerespectare a acestui termen, decizia privind sistarea activităţilor menţionate la alineatul (2), lit. a) şi i) se anulează.

(4) Reluarea activităţilor sistate în conformitate cu alineatul (2), lit. a) şi i) şi alineatul (3) din prezentul Articol se efectuează în temeiul hotărîrii instanţei de judecată care a emis hotărîrea de sistare a lucrărilor sau al hotărîrii instanţei ierarhic superioare, conform legii.

**CAPITOLUL III**

**AUTORITATEA PUBLICĂ CENTRALĂ DE REGLEMENTARE**

**Articolul 9.** Autoritatea publică centrală de reglementare

1. Autoritatea învestită cu competenţe de reglementare, monitorizare şi supraveghere a sectoarelor energeticii este Agenţia Naţională pentru Reglementare în Energetică (denumită în continuare *Agenţie)*.
2. Agenţia este o autoritate publică centrală de reglementare, are statut de persoană juridică, este independentă în raport cu alte organe sau autorităţi publice sau private, are cont bancar propriu şi ştampilă cu denumirea sa.
3. Nici o decizie sau măsură luată de Guvern, de autorităţile administraţiei publice centrale, de alte autorităţi sau organe de stat, de autorităţile administraţiei publice locale nu poate restrânge independența funcţională şi financiară a Agenţiei şi nu poate împiedica îndeplinirea de către Agenţie a funcţiilor stabilite prin prezenta lege şi prin legile speciale sectoriale.
4. Agenția este instituită și administrată şi îşi desfăşoară activitatea în conformitate cu prezenta Lege, precum şi potrivit Regulamentului de organizare şi de funcţionare a Agenției Naționale pentru Reglementare în Energetică. Agenţia poate fi reorganizată sau lichidată doar prin lege adoptată în acest scop.
5. Agenţia îşi exercită funcţiile în mod independent, cu respectarea principiilor de obiectivitate, imparțialitate, transparență și nediscriminare, în conformitate cu prezenta Lege și legile speciale sectoriale.
6. Directorii Consiliului de administraţie al Agenţiei şi personalul Agenţiei, la îndeplinirea funcțiilor ce le revin, acţionează în mod independent de orice interes de pe piețele reglementate, precum şi nu solicită şi nu acceptă instrucţiuni directe din partea Guvernului, a Parlamentului, a autorităţilor administraţiei publice centrale, din partea altor autorități sau organe de stat sau din partea autorităţilor administraţiei publice locale.
7. Regulamentul de organizare şi funcţionare a Agenţiei Naţionale pentru Reglementare în Energetică se aprobă de Parlament.

**Articolul 10.** Administrarea Agenţiei

(1) Agenţia este condusă de un Consiliu de administraţie alcătuit din cinci directori, care îşi exercită mandatul în calitate de demnitari publici. Fiecare director al Consiliului de administraţie al Agenţiei (în continuare Consiliul de administraţie) este numit în funcţie de către Parlament, în bază de concurs.

(2) Concursul de selectare a directorilor se desfăşoară în mod public de către Comisia parlamentară de profil, prin publicarea în Monitorul Oficial al Republicii Moldova, pe pagina electronică a Parlamentului și în cel puțin trei surse mass-media naţionale, a unui anunţ privind organizarea concursului. Anunţul se publică cu cel puţin trei luni înainte de termenul limită stabilit pentru primirea cererilor de participare la concurs şi va conţine în mod obligatoriu cerinţele faţă de candidaţi, criteriile de selectare, lista documentelor confirmative ce urmează a fi prezentate de candidaţi, termenul limită de prezentare a cererilor, alte cerințe relevante inclusiv cu privire la procedură de desfăşurare a concursului. În cazul în care numărul candidaţilor este mai mic sau egal cu numărul de poziţii scoase la concurs, se reia procedura de selectare.

(3) În calitate de director al Consiliului de administraţie poate fi numită orice persoană care întruneşte următoarele condiţii:

1. este cetăţean al Republicii Moldova şi nu are antecedente penale;
2. are studii superioare în domeniul tehnic, economic, financiar sau juridic şi experienţă de lucru de cel puţin 10 ani în unul din domeniile menţionate, inclusiv cel puţin 3 ani în funcţie administrativă de conducere;
3. are o reputaţie ireproşabilă;
4. nu este şi nu a fost membru al unui partid politic cel puţin un an înainte de depunerea cererii de participare la concurs;
5. corespunde altor cerinţe stabilite în anunţul de organizare a concursului, aplicate în mod clar, transparent şi nediscriminatoriu.

(4) La propunerea Preşedintelui Parlamentului, cu avizul pozitiv al comisiei parlamentare de profil, Parlamentul numeşte unul din directorii selectaţi prin concurs sau în exerciţiu în funcţia de director general al Consiliului de administraţie. Investirea directorului în exerciţiu cu funcţia de director general nu prelungeşte durata mandatului acestuia.

(5) Mandatul unui director al Consiliului de administraţie, inclusiv al directorului general, este de 6 ani. Nici unul din directorii Consiliului de administraţie nu poate deţine funcţia de director mai mult de două mandate. Dacă termenul regulamentar de exercitare a mandatului de director al Consiliului de administraţie expiră sau a expirat, iar succesorul său nu a fost numit de Parlament, directorul Consiliului de administraţie continuă să-şi exercite mandatul până la numirea de către Parlament a succesorului acestuia.

(6) Funcţia de director al Consiliului de administraţie încetează, înainte de termen, prin demisie sau prin eliberare din funcţie de către Parlament. Directorul poate fi eliberat din funcţie de către Parlament în cazul:

a) pierderii cetăţeniei Republicii Moldova;

b) imposibilităţii exercitării funcţiei din motive de sănătate pe o durată mai mare de trei luni;

c) alegerii în altă funcţie;

d) condamnării pentru comiterea de infracţiuni din intenţie şi/sau în cazul condamnării la privaţiune de libertate, prin hotărîre irevocabilă a instanţei de judecată;

e) constatării de către comisia parlamentară de profil a încălcării obligaţiilor stabilite în alineatul (9), literele a) şi c) din prezentul Articol;

f) rămînerii definitive a actului de constatare prin care s-a stabilit emiterea/aprobarea de către acesta a unui act administrativ sau încheierea unui act juridic cu încălcarea dispoziţiilor legale privind conflictul de interese şi/sau a survenirii uneia din situaţiile enumerate în alineatul (9) din prezentul Articol;

g) constatării de către comisia parlamentară de profil a faptului că este în incompatibilitate în conformitate cu articolul 12 din Legea cu privire la statutul persoanelor cu funcţii de demnitate publică, fapt stabilit prin actul de constatare rămas definitiv.

(7) Desemnarea şi eliberarea directorului Consiliului de administraţie, inclusiv a directorului general, se face în baza aceleiaşi hotărâri de Parlament.

(8) În cazul apariţiei funcţiei vacante de director al Consiliului de Administraţie, Parlamentul numeşte, în conformitate cu prevederile alineatelor (1) – (5) din prezentul Articol, un nou director al Consiliului de administraţie,.cu împuternicirea unui mandat deplin.

(9) În perioada exercitării mandatului, directorul Consiliului de administraţie beneficiază de toate drepturile, privilegiile şi garanţiile conferite prin prezenta Lege, prin Legea cu privire la statutul persoanelor cu funcţii de demnitate publică şi are următoarele obligaţii:

a) să ia decizii şi să acţioneze în limitele legii, să fie imparţial şi să acţioneze în mod independent, în interes public, fără a solicita sau accepta instrucţiuni de la persoane terţe, inclusiv de natură politică;

b) să nu divulge informaţiile oficiale cu accesibilitate limitată, obţinute în cadrul sau în legătură cu exercitarea mandatului;

c) să nu desfăşoare alte activităţi cu excepţia celor din domeniul academic, științific şi de cercetare. Se interzice unui director al Consiliului de administraţie să desfăşoare activităţi academice, științifice sau de cercetare dacă acestea sunt finanţate direct sau indirect de întreprinderile reglementate de Agenţie în conformitate cu prezenta lege sau cu legile speciale;

d) să nu întreprindă acţiuni incompatibile cu funcţia de director al Consiliului de administraţie;

e) să depună declaraţia cu privire la venituri şi proprietate la începutul mandatului şi, ulterior, în fiecare an, pe parcursul exercitării mandatului.

(10) La întreprinderile a căror activitate este reglementată de Agenţie în corespundere cu prezenta lege sau cu legile speciale ce reglementează sectoarele energeticii, directorul Consiliului de administraţie nu este în drept:

a) să desfăşoare activităţi remunerate ori să obţină alte avantaje;

b) să deţină acţiuni ale acestei întreprinderi;

c) să obţină cîştiguri financiare sau materiale;

d) să faciliteze angajarea proprie sau angajarea altor persoane.

(11) În decurs de 2 ani după eliberarea sa din funcţie, directorul Consiliului de administraţie nu poate ocupa funcţii la întreprinderea a cărei activitate este reglementată de Agenţie.

**Articolul 11.** Organizarea activităţii Agenției. Funcțiile directorilor Consiliului de administrație

(1) Activitatea Agenției este organizată de către Consiliul de administraţie în conformitate cu prezenta Lege, Regulamentul de organizare și de funcționare a Agenţiei Naționale pentru Reglementare în Energetică, normele interne de organizare și alte regulamente interne aprobate de Consiliul de administrație al Agenției.

(2) Directorii Consiliului de administrație beneficiază de drepturi egale și își exercită funcțiile în conformitate cu prevederile prezentei Legi și ale legilor speciale sectoriale. Directorul general îndeplinește suplimentar funcțiile de organizare a ședințelor Consiliului de administrație, de angajator în raport cu angajații Agenției și semnează documentele financiare și bancare, precum și rapoartele Agenției.

(3) Directorul general organizează ședințele Consiliului de administrație și le convoacă din oficiu sau la solicitarea a cel puțin unui director al Consiliului de administrație. Directorul general prezidează ședințele Consiliului de administrație.

(4) Personalul Agenţiei este angajat de Directorul general în rezultatul concursurilor organizate în conformitate cu un regulament aprobat de Consiliul de administrație al Agenției, în baza unor cerinţe şi criterii de calificare, aplicate în mod clar, rezonabil, transparent şi nediscriminatoriu.

(5) Structura organizatorică, statele de personal, funcțiile, competențele şi remunerarea personalului, precum și condițiile de muncă, sunt reglementate prin normele de organizare interne aprobate de Consiliul de administraţie al Agenției.

(6) Consiliul de administraţie al Agenției aprobă și publică pe pagina electronică un Cod Deontologic, care reglementează conflictele de interese și alte principii de etică stabilite pentru directorii Consiliului de administrație şi pentru angajații Agenției.

**Articolul 12.** Transparenţa şi deciziile Agenţiei

(1) Transparenţa activităţii Agenţiei se asigură de Consiliul de administraţie, care, în acest scop:

a) face publice şedinţele sale;

b) anunţă părţile interesate, cu cel puţin cinci zile calendaristice înainte, despre ordinea de zi a şedinţei preconizate şi asigură persoanelor interesate, precum şi publicului, acces liber la examinarea chestiunilor incluse pe ordinea de zi. La şedinţele în cadrul cărora urmează să fie discutate informaţiile oficiale cu accesibilitate limitată, inclusiv informaţiile care constituie secret comercial, sînt invitate numai persoanele vizate. Pentru şedinţele Consiliului de administraţie în cadrul cărora urmează să fie examinate declaraţiile privind eliberarea/prelungirea licenţelor, părţile interesate se anunţă în ziua precedentă.

(2) În cazul în care Consiliului de administraţie i se propun spre examinare și aprobare acte normative de reglementare, tarife sau preţuri, reglementate ori alte hotărîri care pot avea impact asupra pieţelor energeticii şi asupra îndeplinirii obligaţiilor de serviciu public, Agenţia trebuie să respecte procedura de consultare publică, plasînd pe pagina sa electronică proiectul actului ce urmează a fi aprobat prin hotărîre şi informaţiile ce ţin de examinarea proiectelor de hotărîri ce pot avea impact asupra pieţelor energeticii şi asupra îndeplinirii obligaţiilor de serviciu public, inclusiv în legătură cu examinarea cererilor privind aprobarea de tarife sau de preţuri, reglementate.

(3) Agenţia publică pe pagina sa electronică proiectele actelor normative de reglementare în termenele şi condiţiile stabilite în Legea privind transparenţa în procesul decizional, în prezenta Lege şi în legile speciale sectoriale şi efectuează analiza impactului de reglementare la proiectele actelor normative de reglementare.

(4) Cererile titularilor de licenţe cu privire la aprobarea tarifelor, a preţurilor reglementate, cu privire la aprobarea costurilor de bază, precum şi materialele ce justifică nivelul acestora se publică pe pagina electronică a Agenţiei în termen de cel mult 10 zile lucrătoare de la înregistrarea cererilor respective. Agenţia oferă publicului 15 zile lucrătoare de la publicarea cererilor menţionate şi a materialelor aferente pentru prezentarea recomandărilor cu privire la acestea. Proiectele hotărârilor Consiliului de Administraţie ce pot avea impact asupra pieţelor relevante şi asupra îndeplinirii obligaţiilor de serviciu public, inclusiv proiectele hotărârilor de aprobare a tarifelor reglementate, a preţurilor reglementate, a costurilor de bază se examinează şi se aprobă de Agenţie cu respectarea termenelor şi a condiţiilor stabilite în Legea privind transparenţa în procesul decizional. Prin derogare de la Legea privind transparenţa în procesul decizional, pe pagina electronică a Agenţia urmează să publice pe pagina sa electronică, cu cel puţin 5 zile lucrătoare înainte de data preconizată pentru şedinţa Consiliului de Administraţie, rezultatele examinării cererilor titularilor de licenţă şi propunerile Agenţiei privind nivelul tarifelor reglementate, a prețurilor reglementate sau a costurilor de bază.

(5) Agenţia face accesibile publicului rezultatele consultărilor publice, inclusiv motivele pentru care a respins obiecţiile şi/sau propunerile prezentate de părţile interesate. Propunerile parvenite precum şi decizia privind acceptarea sau respingerea acestora se reflectă în sinteza recomandărilor care se publică pe pagina electronică a Agenţiei. Persoanele care au solicitat înscrierea adresei lor de poştă electronică pe lista de corespondenţă a Agenţiei urmează a fi informate referitor la începerea consultărilor.

(6)Cu excepţia situaţiilor ce ţin de examinarea şi de soluţionarea neînţelegerilor dintre părţi, pentru organizarea executării legilor, Consiliul de administraţie aprobă, în numele Agenţiei, hotărîri. Hotărîrile Consiliului de administraţie se adoptă cu votul a cel puţin 3 directori ai Consiliului de administrație. Fiecare director al Consiliului de administrație deţine un singur vot.

(7) Directorii Consiliului de administrație deliberează în camera de deliberare sau pot consimți să delibereze fără a se retrage din sala de ședință. Directorul Consiliului de administrație care nu este de acord cu hotărîrea majorităţii este în drept să se expună în scris opinie separată, care se înmînează președintelui ședinței şi se anexează la dosar. Opinia separată nu se publică în Monitorul Oficial. Pentru fiecare ședință a Consiliului de administrație se întocmește proces-verbal, semnat de directorul general sau de directorul care îl substituie la prezidarea ședinței și de secretarul ședinței.

(8) Pentru organizarea executării actelor normative în sectoarele energeticii, precum şi pentru soluţionarea neînţelegerilor dintre părţi, un director al Consiliului de Administraţie emite, în numele Agenţiei, decizii care vizează raporturile juridice dintre consumator și o întreprindere energetica sau raporturile juridice dintre întreprinderile energetice.

(9) Hotărîrile şi deciziile Agenției trebuie să fie întemeiate şi motivate. Hotărîrile şi deciziile Agenţiei pot fi contestate în instanţa de contencios administrativ în conformitate cu Legea contenciosului administrativ. Hotărîrile și deciziile produc efecte obligatorii până la o eventuală hotărâre judecătorească contrarie, emisă ca urmare a exercitării unei căi de atac. Prin derogare de la prevederile Codului de procedură civilă nu pot fi suspendate hotărîrile Agenției prin care au fost aprobate actele normative de reglementare, tarifele, prețurile reglementate sau prin care au fost impuse obligațiile de serviciu public în conformitate cu legile speciale ce reglementează sectorul energiei electrice și al gazelor naturale.

(10) Hotărîrile Agenţiei care prezintă interes public, precum şi menţiunile cu privire la licenţele eliberate, se publică în Monitorul Oficial al Republicii Moldova.

(11) La cererea persoanelor fizice şi a persoanelor juridice, Agenţia furnizează informaţiile solicitate, inclusiv prezintă informații cu privire la ședințele publice ale Consiliului de administrație, cu excepţia informaţiilor oficiale cu accesibilitate limitată, inclusiv a informaţiilor care constituie secret comercial. Informaţia din registrele de licenţiere poate fi furnizată la cerere.

**Articolul 13.** Expertiza juridică şi înregistrarea de stat a actelor normative de reglementare ale Agenţiei

(1) În conformitate cu Legea privind actele normative ale Guvernului şi ale altor autorităţi ale administraţiei publice centrale şi locale, organul central de specialitate al administraţiei publice în domeniul justiţiei efectuează expertiza juridică a actelor normative de reglementare ale Agenţiei.

(2) Expertiza juridică a actelor normative de reglementare ale Agenţiei se efectuează după finalizarea procedurii de consultare publică, dar până la supunerea spre aprobare, în şedinţă publică, a proiectului actului normativ de reglementare de către Consiliul de administraţie.

(3) Organul central de specialitate al administraţiei publice în domeniul justiţiei examinează proiectul actului normativ de reglementare al Agenţiei, în termen de 30 de zile de la data primirii acestuia. La proiectul actului normativ aprobat se anexează nota informativă, sinteza obiecţiilor şi copiile avizelor parvenite în cadrul consultărilor publice. Avizul organului central de specialitate al administraţiei publice în domeniul justiţiei este consultativ.

(4) După aprobarea de către Consiliul administraţie a uni act normativ de reglementare, Agenţia expediază actul normativ de reglementare aprobat organului central de specialitate al administraţiei publice în domeniul justiţiei, pentru înregistrare de stat. La proiectul actului normativ aprobat se anexează nota informativă, sinteza obiecţiilor, copiile avizelor parvenite în cadrul consultărilor publice şi extrasul din procesul-verbal al şedinţei Consiliului de administraţie, în cadrul căreia a fost aprobat actul normativ de reglementare care urmează să fie înregistrat.

(5) Organul central de specialitate al administraţiei publice în domeniul justiţiei înregistrează actul normativ de reglementare aprobat de Consiliul de administraţie în termen de cel mult 5 zile lucrătoare de la primirea acestuia şi a materialelor aferente.

**Articolul 14**. Bugetul și activitatea financiară a Agenției

(1) Agenţia îşi formează bugetul pentru anul următor în baza plăţilor regulatorii aplicate anual de Agenţie titularilor de licenţe şi a altor surse prevăzute de lege.

(2) Agenţia stabileşte mărimea plăţilor regulatorii pentru anul următor, la un nivel suficient încît să acopere cheltuielile necesare pentru asigurarea activităţii sale în conformitate cu legea, în baza estimărilor cantităților de energie electrică, de energie termică, a volumelor de gaze naturale furnizate consumatorilor şi în baza volumelor de produse petroliere principale şi de gaze lichefiate importate pentru anul următor, prezentate de către titularii de licenţe pînă la data de 1 noiembrie a anului curent. Mărimea plăţilor regulatorii se determină în modul următor:

1) pentru energia electrică:

a) în cazul producătorului – pornind de la cantitatea de energie electrică livrată de la barele centralei electrice;

b) în cazul operatorului sistemului de transport – pornind de la cantitatea de energie electrică transportată prin reţelele electrice de transport, inclusiv ținînd cont de fluxurile transfrontaliere de energie electrică;

c) în cazul operatorului sistemului de distribuţie – pornind de la cantitatea de energie electrică distribuită prin reţelele electrice de distribuţie;

d) în cazul furnizorului – pornind de la cantitatea de energie electrică furnizată de acesta;

2) pentru gazele naturale:

a) în cazul producătorului – pornind de la volumul de gaze naturale livrat în reţeaua de gaze naturale;

b) în cazul operatorului sistemului de transport – pornind de la volumul de gaze naturale transportat prin reţelele de transport al gazelor naturale, inclusiv ținînd cont de fluxurile transfrontaliere de gaze naturale;

c) în cazul operatorului sistemului de distribuţie – pornind de la volumul de gaze naturale distribuit prin reţelele de distribuţie a gazelor naturale;

d) în cazul furnizorului– pornind de la volumul de gaze naturale furnizat de acesta;

3) pentru energia termică – pornind de la cantitatea de energie termică produsă, distribuită, furnizată consumatorilor;

4) pentru produsele petroliere – pornind de la volumul produselor petroliere principale şi al gazelor  lichefiate importate.

(3) Plăţile regulatorii se transferă lunar de către titularii de licenţă la contul curent al Agenţiei. Agenţia are dreptul unic de a utiliza mijloacele de pe contul său. Mijloacele neutilizate în exerciţiul financiar curent se transferă în bugetul anului următor. Dacă pe parcursul exerciţiului financiar curent se formează un deficit de fonduri, Agenţia este în drept să-l recupereze din bugetul anului următor, corectînd corespunzător plăţile regulatorii. Agenţia este în drept să contracteze împrumuturi bancare, la dobînzi rezonabile, pentru a acoperi cheltuielile curente ce nu pot fi acoperite din plăţile regulatorii colectate. Agenţia rambursează împrumuturile din mijloacele obţinute de la plăţile regulatorii colectate ulterior.

(4) În fiecare an, pînă la 25 noiembrie, Parlamentul aprobă bugetul la nivelul de pînă la 0,15 la sută din costul anual al energiei electrice, al energiei termice, al gazelor naturale şi al produselor petroliere principale şi al gazelor lichefiate importate. Bugetul Agenţiei se publică în Monitorul Oficial al Republicii Moldova şi se plasează pe pagina electronică a Agenţiei.

(5) Dacă Parlamentul nu adoptă în termenul stabilit în alineatul (4) din prezentul articol bugetul Agenţiei, Agenţia este în drept să stabilească plăţile regulatorii în conformitate cu bugetul aprobat pentru anul precedent.

(6) Agenţia ţine contabilitatea în conformitate cu standardele naţionale de contabilitate. Anual, pînă la 1 martie, Agenţia întocmeşte un raport financiar pentru anul precedent, în care indică informațiile cu privire la: executarea bugetului aprobat, plăţile regulatorii primite pe contul său curent, cheltuielile pe care le-a efectuat de pe acest cont, precum și referitor la împrumuturile bancare contractate și alte mijloace pe care le-a utilizat. Raportul financiar se supune verificării de către o companie de audit independentă. În termen de 10 zile lucrătoare de la primirea raportului de audit, raportul financiar, însoţit cu raportul de audit, se prezintă Parlamentului pentru informare. Raportul financiar și raportul de audit se publică în Monitorul Oficial al Republicii Moldova şi se plasează pe pagina electronică a Agenţiei.

**Articolul 15.** Atribuţiile Agenţiei

1. Agenţia are următoarele atribuţii principale:

a) eliberează, prelungește, reperfectează, suspendă, reia valabilitatea sau retrage licențele, autorizațiile pentru desfăşurarea activităților în sectoarele energeticii, eliberează copii și duplicate ale acestora în conformitate cu Legea privind reglementarea prin licențiere a activității de întreprinzător, Legea privind reglementarea prin autorizare a activității de întreprinzător și potrivit legilor speciale sectoriale;

b) monitorizează și controlează, în modul și în limitele stabilite în Legea privind controlul de stat asupra activităţii de întreprinzător și în legile speciale sectoriale, respectarea de către titularii de licenţe, de autorizații a condiţiilor stabilite pentru desfăşurarea activităţilor licențiate, autorizate;

c) promovează dezvoltarea pieţelor energeticii în condiţii de competitivitate, securitate şi sustenabilitate a mediului;

promovează dezvoltarea concurenței pe piețele energeticii, cu respectarea cerințelor stabilite în legile sectoriale speciale;

d) monitorizează activitatea participanților la piețele energeticii, inclusiv prin prisma respectării de către aceștia a actelor normative ce reglementează sectoarele energeticii și aplică sancțiuni în modul și cazurile stabilite în prezenta lege și în legile speciale sectoriale;

e) promovează şi asigură o politică tarifară echitabilă prin elaborarea și aprobarea metodologiilor de calculare, de aprobare și de aplicare a tarifelor, a prețurilor reglementate, în baza unor criterii transparente, obiective și nediscriminatorii;

f) aprobă tarife, prețuri reglementate în conformitate cu metodologiile aprobate și monitorizează corectitudinea aplicării de către întreprinderile energetice a metodologiilor aprobate, precum și a tarifelor, a prețurilor reglementate aprobate în baza metodologiilor respective;

g) pune în aplicare şi supraveghează respectarea principiului eficienței maxime la costuri minime de către întreprinderile ale căror preţuri şi tarife sunt reglementate de Agenţie şi asigură lipsa subvenţiilor încrucișate între activităţile reglementate;

h) promovează şi asigură protecţia drepturilor consumatorilor, colaborează cu organizaţiile care apără interesele consumatorilor;

i) exercită controlul asupra modului de respectarea a drepturilor consumatorilor de către întreprinderile energetice, examinează reclamațiile consumatorilor şi emite decizii în cazurile stabilite în legile speciale sectoriale;

j) exercită alte atribuții stabilite în prezenta Lege și în legile speciale sectoriale.

(2) În scopul exercitării atribuţiilor şi a funcţiilor sale, Agenția elaborează şi aprobă regulamente, metodologii şi alte acte normative de reglementare prevăzute de prezenta lege și de legile speciale sectoriale.

(3) Fără a se aduce atingere principiilor de independență stabilite prin prezenta Lege, Agenția colaborează cu Guvernul, cu ministerele, cu alte organe ale administrației publice centrale de specialitate, cu Consiliul Concurenței, cu autoritățile de reglementare, cu organele fiscale, vamale, cu alte autorități sau organe de stat, cu autoritățile administrației publice locale, cu societatea civilă şi consultă, după caz, participanţii la pieţele energeticii.

(4) În legătură cu îndeplinirea atribuțiilor stabilite prin prezenta Lege și prin legile speciale sectoriale, Agenția cooperează, pe plan regional și internațional, cu autoritățile de reglementare ale altor state, inclusiv cu autoritățile de reglementare ale Părților Comunității Energetice, precum și cu organizațiile și organismele internaționale şi instituțiile acestora, inclusiv cu Comitetul de Reglementare a Comunității Energiei. Pentru a favoriza cooperarea în domeniul reglementării, Agenția este în drept să încheie acorduri de colaborare cu orice autoritate de reglementare din alte state.

(5) Anual, pînă la 31 mai, Agenţia pregăteşte și prezintă Parlamentului şi plasează pe pagina sa electronică raportul privind activitatea desfăşurată în anul precedent, care să indice informații cu privire la măsurile întreprinse şi rezultatele obţinute urmare a îndeplinirii atribuțiilor sale stabilite prin prezenta lege şi prin legile speciale sectoriale, precum şi rezultatele monitorizării activității participanților la piețele energeticii.

**Articolul 16.** Drepturile Agenţiei

(1) Pentru îndeplinirea eficientă a atribuţiilor sale, Agenţia este în drept:

a) să controleze, în modul şi în limitele prevăzute de lege, dacă titularii de licenţă respectă condiţiile stabilite pentru desfăşurarea activităţilor licenţiate şi prevederile prezentei legi, ale legilor speciale sectoriale, inclusiv cele privind drepturile consumatorilor finali şi calitatea serviciilor prestate;

b) să controleze dacă participanţii la pieţele energeticii aplică în mod corect preţurile şi tarifele, aprobate şi calculate în conformitate cu prezenta lege şi legile speciale sectoriale;

c) să solicite şi să aibă acces la informaţia din contabilitatea participanţilor la pieţele energeticii, la informaţia şi la documentele aferente activităţilor practicate conform licenţei, la informaţia şi documentele contabile, la informaţia şi la documentele care conţin informaţii ce constituie secret de stat, secret comercial sau alte informaţii oficiale cu accesibilitate limitată, inclusiv de la organele administraţiei publice centrale de specialitate, de la organele fiscale, vamale şi de la autorităţi sau organe de stat, în legătură cu activitatea participanţilor la pieţele energeticii;

d) să obţină de la participanţii la pieţele energeticii copii, extrase din documentele menţionate la lit. c), în condiţiile legii, precum şi informaţii suplimentare necesare;

e) să elaboreze şi să aprobe metodologii, regulamente, alte acte normative de reglementare, în conformitate cu prezenta lege şi legile speciale sectoriale;

f) să adopte hotărîri şi să emită decizii obligatorii, în limitele competenţelor prevăzute de prezenta lege şi legile speciale sectoriale;

g) să iniţieze şi să desfăşoare consultări publice şi de cooperare în scopul colectării informaţiilor şi a propunerilor necesare pentru evaluarea soluţiilor şi pentru adoptarea de hotărîri şi decizii justificate, precum şi în scopul armonizării practicilor de reglementare conform planurilor naţionale de armonizare;

h) să înainteze prescripţii în cazul constatării încălcării de către participanţii la piețele energeticii a prevederilor stabilite în prezenta lege, în legile speciale sectoriale şi în actele normative de reglementare aprobate de Agenţie şi aprobă hotărîri pentru lichidarea încălcărilor depistate;

i) să constate contravenţii în sectoarele energeticii şi depune în instanţa de judecată procesele-verbale de constatare a contravenţiilor;

j) să aplice sancţiuni financiare întreprinderilor electroenergetice în modul şi condiţiile stabilite în prezenta Lege şi în legile speciale sectoriale;

k) să impună sancţiuni financiare titularilor de licențe, care nu își respectă obligaţiile ce le revin în condiţiile stabilite în prezenta Lege și în legile speciale sectoriale;

l) să participe la forurile şi la evenimentele internaţionale în domeniu.

m) să colaboreze cu autorităţile administraţiei publice centrale şi locale, cu alte autorităţi sau organe de stat, cu autorităţile de reglementare din ţările care sînt Parte a Comunităţii Energetice, cu Comitetul de Reglementare al Comunităţii Energetice şi cu Secretariatul Comunităţii Energetice.

(2) Agenţia efectuează controale la necesitate şi stabileşte durata de timp necesară pentru efectuarea controalelor la titularii de licenţe, care, în funcţie de complexitatea controlului, nu poate depăşi 90 de zile calendaristice. Hotărârea privind efectuarea controlului ce depășește durata de 30 zile se ia de către Consiliul de Administraţie al Agenţiei. Perioada de întocmire a actului de control şi de prezentare a acestuia titularului de licenţă supus controlului nu poate depăşi 30 zile lucrătoare de la data încheierii controlului.

(3) Agenţia exercită alte drepturi stabilite în prezenta Lege şi în legile speciale sectoriale.

## **Articolul 17.** Examinarea neînţelegerilor dintre consumatori, utilizatori de sistem și întreprinderile energetice și a neînţelegerilor dintre întreprinderile energetice

(1) Neînţelegerile dintre întreprinderile energetice în legătură cu aplicarea prezentei Legi și a legilor speciale sectoriale se examinează de Agenţie. La reclamaţia oricăreia dintre părţi, Agenţia emite decizie în termen de cel mult două luni de la data primirii reclamaţiei respective. Agenţia este în drept să prelungească motivat termenul respectiv cu două luni, comunicînd acest fapt persoanei care a depus reclamaţia. Ulterior, Agenţia este în drept să extindă suplimentar termenul de examinare a reclamaţiei cu acordul persoanei care a depus reclamaţia.

(2) Agenţia examinează în procedură extrajudiciară neînţelegerile dintre consumatori, utilizatori de sistem şi întreprinderile energetice ce survin în legătură cu prezenta Lege și legile speciale sectoriale şi emite decizii în caz de necesitate. Agenţia examinează reclamaţiile depuse de consumatori, de utilizatori de sistem în termen de cel mult 30 de zile lucrătoare de la înregistrarea reclamaţiei. Termenul de examinare a reclamaţiei poate fi prelungit cu cel mult 30 de zile lucrătoare, fapt despre care este informat consumatorul respectiv.

(3) În termen de 3 zile lucrătoare de la data aprobării, Agenţia remite decizia asupra neînţelegerii spre executare părţilor implicate, cu expunerea motivelor pe care se întemeiază acest act. Decizia Agenţiei este obligatorie spre executare părţilor implicate.

## **Articolul 18.** Răspunderea pentru încălcarea legislaţiei în sectoarele energeticii

* + - 1. Întreprinderile energetice poartă răspundere pentru neîndeplinirea sau pentru îndeplinirea necorespunzătoare a funcţiilor şi a obligaţiilor stabilite prin prezenta Lege, prin legile speciale sectoriale, precum şi prin actele normative de reglementare aprobate de Agenţie.
      2. Dacă Agenţia constată încălcarea de către întreprinderile energetice a prevederilor prezentei Legi, a legilor speciale sectoriale, precum şi ale actelor normative de reglementare aprobate de Agenţie, aceasta este în drept să iniţieze procedura contravenţională în condiţiile şi termenele stabilite în Codul contravențional.
      3. În cazurile expres prevăzute în legile speciale sectoriale, Agenţia este în drept să aplice titularilor de licenţe, titularilor de autorizaţii şi altor persoane juridice sancţiuni financiare, cu respectarea procedurii stabilite în Articolul 19 din prezenta Lege. Mijloacele bănești obținute din aplicarea sancțiunilor financiare se fac venit în bugetul de stat.

**Articolul 19.** Procedurade aplicare a sancțiunilor financiare

* + - 1. Sancțiunile financiare se aplică în baza hotărîrilor Consiliului de administrație aprobate în cadrul ședințelor organizate în conformitate cu principiile stabilite în articolul 12 din prezenta Lege.
      2. La ședința Consiliului de administrație în cadrul căreia urmează să fie examinată aplicarea sancțiunii financiare se invită în mod obligatoriu managerul întreprinderii energetice în privința căreia urmează să fie aplicată sancțiunea financiară. Invitația de participare la ședință se expediază managerului întreprinderii energetice cu cel puțin 45 de zile lucrătoare înainte de data preconizată pentru ședință, în formă scrisă, și prin scrisoare recomandată cu confirmare de primire. La solicitarea scrisă și motivată a managerului întreprinderii energetice sau a reprezentantului legal al acesteia, Consiliul de administrație poate amîna ședință pentru o altă dată, care urmează să fie convenită cu întreprinderea energetică.
      3. Odată cu invitaţia de participare Agenţia expediază întreprinderii energetice copiile de pe toate materialele care se află în dosarul de aplicare a sancţiunii financiare. Întreprinderea energetică este în drept să prezinte, în scris, Agenţiei opinia argumentată cu privire la aplicarea sancţiunii financiare, cu prezentarea de documente justificative, după caz.
      4. În cazul în care managerul întreprinderii energetice sau reprezentantul legal al acesteia nu se prezintă în ședință, Consiliul de administrație amînă ședința și stabilește examinarea pentru altă dată, comunicînd acest fapt întreprinderii energetice, în scris, prin scrisoare recomandată cu confirmare de primire. În cazul în care managerul întreprinderii energetice sau reprezentantul legal al acesteia nu se prezintă repetat și nu comunică despre imposibilitatea participării la ședință, Consiliul de administrație purcede la examinarea dosarului de aplicare a sancțiunii financiare, consemnînd acest fapt în procesul-verbal al ședinței.
      5. La solicitarea motivată a întreprinderii energetice, Consiliul de administraţie este obligat să amâne o singură dată şedinţa de examinare a sancţiunii financiare, din cauza neprezentării motivate a acestuia.
      6. Pentru fiecare ședință a Consiliului de administrație în cadrul căreia se examinează aplicarea sancțiunii financiare se întocmește procesul-verbal al ședinței, semnat de directorul general sau de directorul care îl substituie la prezidarea ședinței și de secretarul ședinței. La solicitarea managerului întreprinderii energetice sau a reprezentantului legal al acesteia, Agenția este obligată să elibereze acesteia o copie de pe procesul-verbal al ședinței.
      7. Managerul întreprinderii energetice sau reprezentantul legal al acesteia este în drept să participe la ședința Consiliului de administrație, însoțită de un avocat și să depună înscrisuri sau alte probe întru susținerea poziției sale. În cazul în care în cadrul ședinței Consiliului de administrație managerul întreprinderii energetice sau reprezentantul legal al acesteia i se prezintă de către angajaţii Agenţiei, înscrisuri, probe care nu i-au fost aduse la cunoștință anterior, la solicitarea acestuia, Consiliul de administrație este obligat să amîne ședința de examinare a aplicării sancțiunii financiare, pentru o altă dată.
      8. După ascultarea managerului întreprinderii energetice sau a reprezentantului legal al acesteia, a personalului Agenției implicat în pregătirea dosarului de aplicare a sancțiunii financiare, a altor persoane invitate la ședință, precum și după examinarea tuturor probelor prezentate în cadrul ședinței, directorii Consiliului de administrație se retrag în deliberare sau pot consimți să delibereze fără a se retrage din sala de ședință. Hotărârea Consiliului de administrație se comunică în ședință și se consemnează în procesul-verbal al ședinței.
      9. Hotărîrea motivată a Consiliului de administrație cu privire la aplicarea sancțiunii financiare se redactează în scris și se expediază întreprinderii energetice, prin scrisoare recomandată cu confirmare de primire, în termen de cel mult 3 zile lucrătoare de la data pronunțării hotăririi Consiliului de administrație. Hotărîrea Consiliului de administrație cu privire la aplicarea sancțiunii financiare poate fi contestată de întreprinderea energetică în termenele și condițiile stabilite în Legea contenciosului administrativ.
      10. Întreprinderea energetică este în drept să achite jumătate din sancțiunea financiară stabilită dacă o plătește în cel mult 72 de ore din data în care a primit Hotărîrea Consiliului de administrație cu privire la aplicarea sancțiunii financiare. În acest caz, se consideră că hotărârea cu privire la aplicarea sancțiunii financiare este executată integral.

**Capitolul IV**

**ORGANIZAREA ŞI DESFĂŞURAREA ACTIVITĂŢILOR ÎN SECTOARELE ENERGETICII**

**Articolul 20.** Principii de activitate

(1) Toate întreprinderile energetice activează pe principiul eficienței economice, cu respectarea principiilor stabilite în prezenta lege și în legile speciale sectoriale.

(2) Autorităţile administraţiei publice centrale şi locale, alte autorităţi sau organe de stat, organizaţiile obşteşti nu au dreptul:

a) să intervină  în activitatea operativă a  întreprinderilor energetice;

b) să sustragă personalul întreprinderilor energetice de la îndeplinirea atribuțiilor de serviciu;

c) să se implice în relaţiile contractuale dintre furnizori şi consumatori, cu excepțiile stabilite în prezenta lege și în legile speciale sectoriale.

(3) Autorităţile administraţiei publice centrale şi locale, alte autorităţi sau organe de stat sunt obligate să notifice Guvernul cu privire la înstrăinarea elementelor de infrastructură energetică aflate în proprietatea lor, în termen de cel puţin 6 luni înainte de încheierea actelor de înstrăinare.

(4) Măsurile aplicate de Agenţie, de organele administraţiei publice centrale sau locale, de alte autorităţi sau organe de stat, întreprinse în conformitate cu prezenta Lege, potrivit legilor speciale sectoriale, inclusiv privind licenţierea, autorizarea, monitorizarea şi supravegherea activității întreprinderilor energetice, nu se consideră a fi un amestec în activitatea întreprinderilor din sectoarele energeticii în sensul stabilit în alineatul (2) din prezentul Articol.

(5) Obiectivele energetice pot fi construite și exploatate doar după obținerea de către întreprinderile energetice a licențelor, a autorizațiilor, a altor acte permisive eliberate în conformitate cu termenele și condițiile stabilite în lege.

(6) Întreprinderile energetice, indiferent de tipul de proprietate, sunt obligate să prezinte Agenţiei, rapoarte de activitate în termenele și condițiile stabilite în legile speciale sectoriale. Operatorii de sistem, distribuitorii de energie termică sunt obligați să prezinte Agenției planurile de dezvoltare şi planurile de investiţii în termenele și condițiile stabilite în legile speciale sectoriale, precum şi rapoartele privind realizarea acestora în perioada precedentă.

(7) Întreprinderile energetice sînt obligate să efectueze în termen lucrările curente de exploatare şi reparaţie a obiectivelor energetice, cu respectarea normelor de calitate, de securitate şi de protecţie a mediului, astfel încît consumatorii să fie aprovizionaţi cu energie, cu resurse energetice, în mod fiabil și continuu.

(8) În conformitate cu prezenta Lege, întreprinderile energetice, au drept de acces la terenurile terţilor, cu condiţia obţinerii acordului proprietarilor terenurilor respective, pentru efectuarea lucrărilor de construcţie, de întreţinere, de exploatare, de reparaţie, de reabilitare, de modernizare, inclusiv de retehnologizare a obiectivelor energetice.

(9) Efectuarea lucrărilor menţionate în alineatul (8) din prezentul Articol trebuie să fie coordonată cu proprietarii terenurilor cu excepţia lucrărilor necesare pentru înlăturarea consecinţelor avariilor. După finalizarea lucrărilor menţionate, întreprinderile energetice sînt obligate să asigure degajarea terenului şi repunerea lui în situaţia iniţială în termenele convenite cu proprietarii terenurilor respective. Întreprinderile energetice sînt obligate să se folosească cu bună-credinţă de drepturile stabilite în prezentul Articol şi să achite proprietarului de teren sau de alte bunuri, proprietate privată, despăgubirea cuvenită pentru pagubele produse la efectuarea lucrărilor menţionate, inclusiv în cazul înlăturării consecinţelor avariilor.

(10) Producătorii care exploatează centralele electrice, centralele termice, care funcţionează pe bază de combustibili fosili, cu excepţia celor care desfăşoară activitate sezonieră şi/sau care produc energie electrică, energie termică exclusiv pentru necesităţi proprii, sînt obligaţi să menţină rezerve de combustibili la nivel suficient pentru a asigura securitatea aprovizionării cu energie, în condiţiile stabilite prin Hotărîrea Guvernului.

**Articolul 21.** Proprietatea în energetică

(1) În energetică proprietatea poate fi publică sau privată.

(2) Obiectivele energetice, proprietate publică, pot fi supuse privatizării în cazurile și condițiile stabilite în Legea privind administrarea și deetatizarea proprietății publice.

(3) Nu sînt pasibile privatizării obiectivele energetice, proprietate a statului, enumerate în Anexa la Legea privind administrarea și deetatizarea proprietății publice.

(4) Obiectivele energetice, proprietate privată, pot fi expropriate numai în cazurile și modul stabilite în Legea exproprierii pentru cauză de utilitate publică, cu condiţia despăgubirii proprietarului obiectivului energetic respectiv.

**Articolul 22.** Raporturile juridice

(1) Raporturile juridice dintre întreprinderile energetic, precum şi dintre întreprinderile energetice şi consumatori se stabilesc potrivit contractelor încheiate, în conformitate cu prezenta Lege, legile speciale sectoriale, Legea privind protecția consumatorilor.

(2) Întreprinderile energetice sînt obligate să asigure livrarea fiabilă a energiei şi a resurselor energetice consumatorilor şi să presteze servicii de calitate în condiţii de eficienţă.

(3) Preţurile și tarifele la energia electrică, la energia termică, la gazele naturale, precum şi preţurile la produsele petroliere, care sînt reglementate în condiţiile legilor speciale sectoriale, se stabilesc în conformitate cu metodologiile tarifare aprobate de Agenţie în conformitate cu legile speciale sectoriale.

**Articolul 23.** Raporturile juridice dintre furnizor şi consumator

(1) Furnizarea gazelor naturale, a energiei electrice, a energiei termice, a produselor petroliere, a altor resurse energetice se efectuează cu respectarea prevederilor stabilite in prezenta Lege, in legile speciale sectoriale, în Legea privind protecția consumatorilor, precum şi în Codul civil.

(3) Furnizarea energiei, a resurselor energetice se efectuează în bază de contract, încheiat între furnizor şi consumator, în care se stipulează, în mod obligatoriu, informațiile cu privire la: denumirea și adresa furnizorului, obiectul contractului, cantitatea, parametrii de calitate, condiţiile de fiabilitate şi regimul de furnizare a energiei, a resurselor energetice, prețurile şi tarifele, modalitățile de plată, cuantumul compensaţiilor sau modalitatea de calcul al acestora în cazul încălcării de către furnizor a obligaţiilor sale, durata contractului, cazurile şi modalitatea de prelungire, de modificare, de suspendare şi de reziliere a contractului, inclusiv să prevadă expres dreptul consumatorilor finali de a rezilia contractul, în mod unilateral şi gratuit, modalităţile de soluţionare a neînţelegerilor şi a litigiilor aferente neexecutării sau executării defectuoase a clauzelor contractuale, precum şi penalităţile aplicate de furnizor în cazul nerespectării de către consumator a termenelor de plată pentru energia şi resursele energetice furnizate, alte clauze stabilite în legile speciale sectoriale.

(4) Consumatorii au dreptul:

a) de a racorda instalaţiile lor la reţele electrice, termice, de gaze naturale, în condițiile stabilite în legile speciale sectoriale;

b) să solicite majorarea puterii electrice, a debitelor de consum al gazelor naturale, a puterii termice, în modul şi termenele stabilite în legile speciale sectoriale;

c) să-şi schimbe furnizorul de energie electrică, de gaze naturale, în condițiile stabilite în legile speciale sectoriale.

(5) Consumatorul în cazul căruia întreruperea energiei sau deconectarea acesteia poate periclita viaţa oamenilor sau provoca pierderi materiale trebuie să dispună de sursă de energie de rezervă, instalată din cont propriu.

(6) Consumatorul care dispune de centrală electrică este în drept să livreze în reţelele electrice surplusul de energie electrica cu respectarea principiilor stabilite în Legea cu privire la energia electrica și în Legea energiei regenerabile.

(7) În cazul în care consumatorul nu achită integral plata pentru energia furnizată, pentru resursele energetice furnizate, în termenele stipulate în contract, furnizorul este în drept să întreprindă masurile necesare pentru întreruperea furnizării cu  respectarea condițiilor stabilite în legile speciale sectoriale.

(8) Furnizorul este obligat să asigure reluarea furnizării energiei, a resurselor energetice, care a fost întreruptă în conformitate cu alineatul (7) din prezentul Articol după achitarea de către consumator a datoriei pentru energia furnizată, pentru resursele energetice furnizate, în condițiile stabilite în legile speciale sectoriale.

(9) Pentru pagubele cauzate consumatorului, furnizorul poartă răspundere în conformitate cu legislaţia civilă, în cazurile stabilite în legile speciale sectoriale şi în contractele de furnizare încheiate între părți.

(10) Pentru plata întârziată a consumului de energie, de resurse energetice, consumatorii plătesc penalitate în mărimea stabilită în contract, în conformitate cu legile speciale sectoriale. Eventualele neînţelegeri survenite între părţi în acest sens nu pot servi drept temei pentru refuzul furnizorului de a încheia contract cu consumatorul dacă acesta a respectat toate condiţiile impuse prin prezenta lege, prin legile speciale de reglementare pentru încheierea contractului.

(11) Se interzice conectarea şi deconectarea instalaţiilor consumatorului de la reţelele electrice, termice, de gaze naturale fără autorizaţia scrisă a persoanelor responsabile ale întreprinderilor energetice sau a serviciilor tehnice operative, cu excepţia cazurilor de avarie, a situațiilor de forță majoră sau în cazurile în care astfel de acţiuni sînt necesare pentru asigurarea securităţii oamenilor.

(12) Consumatorul nu este în drept să împiedice accesul personalului operatorului de sistem, al distribuitorului de energie termică pentru controlul şi pentru citirea indicațiilor echipamentului de măsurare, precum şi pentru controlul, pentru deservirea şi pentru reparaţia instalaţiilor electrice, a instalaţiilor termice, a instalaţiilor de gaze naturale ce aparţin operatorului de sistem, distribuitorului de energie termică şi sînt situate pe proprietatea consumatorului.

(13) Drepturile consumatorului în raport cu întreprinderile energetice sînt garantate şi protejate prin prezenta lege, prin legile speciale sectoriale, precum şi prin Legea privind protecţia consumatorilor.

**Articolul 24.** Fonduri de investiţii

(1) Pentru asigurarea funcţionării continue şi eficiente a ramurii energeticii şi pentru asigurarea dezvoltării acesteia se creează fonduri de investiţii.

(2) Fondurile de investiţii se creează din:

a) mijloacele proprii ale întreprinderilor energetice;

b) credite bancare;

c) mijloace alocate din fondurile speciale;

d) mijloace alocate din bugetul de stat şi din bugetele locale;

e) mijloacele investitorilor autohtoni şi străini;

f) alte surse.

**Articolul 25.** Fonduri speciale

(1) Pentru realizarea scopurilor prevăzute la articolul 24 alineatul (1) se creează şi fonduri speciale:

a) fondul pentru dezvoltarea energeticii;

b) fondul pentru asigurare;

c) fondul de rezervă;

d) fondul protecţiei sociale a salariaţilor;

e) fondul pentru eficienţă energetică.

(2) Fondurile speciale se formează din:

a) mijloacele alocate din bugetul  de stat pentru construcţia de obiective energetice de importanţă naţională;

b) mijloacele alocate din bugetele locale pentru construcţia de obiective energetice de importanţă locală;

c) mijloacele proprii ale întreprinderilor şi ale organizaţiilor din sectorul energetic;

d) credite bancare;

e) alte mijloace.

**Capitolul V**

**EVIDENŢA ENERGIEI ŞI A RESURSELOR ENERGETICE.**

**RAPOARTELE STATISTICE ŞI TRANSPARENŢA**

**Articolul 26.** Evidenţa energiei şi a resurselor energetice

(1) Energia și resursele energetice produse, depozitate, transportate, distribuite şi furnizate urmează a fi măsurate prin intermediul echipamentelor de măsurare.

(2) Echipamentele de măsurare care servesc la măsurarea, determinarea şi decontarea consumurilor de energie şi de resurse energetice se verifică metrologic, conform Legii metrologiei, iar operatorii de sistem sînt responsabili de instalarea şi sigilarea lor în prezenţa consumatorului sau a reprezentantului acestuia, cu întocmirea procesului-verbal în acest sens, cu respectarea condițiilor stabilite în legile speciale sectoriale. Se permite utilizarea doar a echipamentelor de măsurare verificate metrologic, ale căror tipuri sînt incluse în Registrul de stat al mijloacelor de măsurare al Republicii Moldova, publicat în Monitorul Oficial al Republicii Moldova şi plasat pe pagina electronică a Institutului Naţional de Metrologie.

(3) Caracteristicile tehnice ale echipamentelor de măsurare instalate la consumator se stabilesc de către operatorii de sistem, distribuitorii de energie termica în funcţie de parametrii şi de condiţiile specifice ale energiei şi resurselor energetice.

(4) Pentru consumatorii casnici, cheltuielile legate de procurarea, instalarea, sigilarea, verificarea metrologică, întreţinerea, repararea şi înlocuirea echipamentelor de măsurare se suportă de către operatorul de sistem, de distribuitorul de energie termică. Cheltuielile respective justificate se includ în tariful pentru serviciul de distribuţie a energiei electrice, a gazelor naturale si, respectiv, în tariful de distribuție a energiei termice.

(5) Cheltuielile privind procurarea, instalarea, sigilarea, verificarea metrologică, înlocuirea, repararea şi întreţinerea echipamentelor de măsurare la consumatorii noncasnici se suportă de consumatorii noncasnici.

(6) Echipamentele de măsurare inteligente care permit înregistrarea orară a cantităţilor de energie electrica se instalează şi se întrețin din contul consumatorilor finali, indiferent dacă sunt casnici sau noncasnici.

(7) În cazul în care deteriorarea echipamentului de măsurare și a sigiliilor aplicate acestuia se produce din vina consumatorului, acesta va suporta costul de demontare, reparare, verificare metrologică, instalare sau înlocuire a echipamentului de măsurare deteriorat.

**Articolul 27.** Rapoartele statistice

(1) Întreprinderile energetice prezintă organelor statisticii oficiale, în condițiile stabilite în conformitate cu Legea cu privire la statistica oficială, rapoarte de un anumit tip despre importul, exportul, producerea şi consumul de energie şi de resurse energetice.

(2) Responsabilitatea pentru corectitudinea rapoartelor prezentate este pusă pe seama persoanelor cu funcţie de conducere ale întreprinderilor energetice.

**Articolul 28.** Transparenţa

(1) Întreprinderile energetice sînt obligate sa publice pe pagina electronica informațiile privind activitatea desfășurata în modul şi condițiile stabilite în legile speciale sectoriale.

(2) Persoanele cu funcţii de conducere ale întreprinderilor energetice poartă răspundere pentru denaturarea şi ascunderea informaţiei prevăzute la aliniatul (2) din prezentul articol.

**Capitolul VI**

**ASIGURAREA SECURITĂŢII ÎN FUNCŢIONAREA OBIECTIVELOR ENERGETICE ŞI PROTECŢIA LOR**

**Articolul 29.** Zonele de protecţie

(1) Obiectivele energetice au grad sporit de pericol. Pentru asigurarea exploatării lor în siguranţă, se stabilesc zone de protecţie. Modul de delimitare a acestor zone, dimensiunile şi regimul lor se stabilesc prin regulamentele aprobate de Guvern în conformitate cu legile speciale sectoriale.

(2) Orice lucrare în zona de protecţie se efectuează numai cu acordul întreprinderii energetice.

**Articolul 30.** Protecția obiectivelor energetice

(1) Paza obiectivelor energetice de importanţă majoră este exercitată de Ministerul Afacerilor Interne sau de întreprinderile de stat care deţin licenţă pentru activitatea particulară de pază.

(2) Lista obiectivelor energetice de importanță majoră se stabilește de organul central de specialitate al administrației publice în domeniul energeticii.

(3) Persoanele fizice şi juridice care întreprind acţiuni ce afectează funcţionarea obiectivelor energetice poartă răspundere în conformitate cu prevederile Codului civil, Codului contravenţional şi ale Codului penal.

**Articolul 31.** Pregătirea cadrelor

(1) Pentru asigurarea exploatării în condiţii de securitate a obiectivelor energetice, personalul administrativ, specialiştii şi muncitorii întreprinderilor energetice trebuie să aibă studii speciale sau pregătire specială. Întreprinderile energetice contribuie la pregătirea şi perfecţionarea cadrelor în cadrul instituţiilor de învăţămînt de profil.

(2) Personalul operativ şi personalul tehnic al întreprinderilor energetice este supus periodic atestării şi examinării medicale.

**Capitolul VII**

**DISPOZIŢII FINALE SI TRANZITORII**

**Articolul 32.** Dispoziții tranzitorii

(1) Directorii Consiliului de administrație care a fost numiți până la intrarea în vigoare a prezentei legi, urmează să-şi exercite funcțiile până la finalizarea mandatului.

(2) Agenția în termen de 12 luni de la intrarea în vigoare a prezentei Legi, aduce actele sale normative de reglementare în concordanţă cu prezenta Lege, precum şi elaborează, publică şi pune în aplicare actele normative noi de reglementare prevăzute de prezenta lege.

(3) Guvernul, în termen de 12 luni:

- va aduce actele sale normative în concordanţă cu prezenta lege;

- va aproba, în temeiul prezentei legi, actele normative care asigură funcţionarea obiectivelor energetice.

**Articolul 33.** Dispoziții finale

(1) Prezenta lege intră în vigoare la data publicării.

(2) La data intrării în vigoare a prezentei legi se abrogă Legea nr. 1525-XIII din 19 februarie 1998 cu privire la energetică, cu modificările şi completările ulterioare.